ปตท.เพิ่มงบลงทุนเป็น4แสนล้าน
5ปีแถม8หมื่นล.สนโรงแยกก๊าซสผ.โต8%ปีหน้า
23 ธ.ค. 2554

5ปีแถม8หมื่นล.สนโรงแยกก๊าซสผ.โต8%ปีหน้า
PTT เสนอบอร์ดวันนี้ พิจารณาเพิ่มเงินลงทุน 5 ปี เป็น 4 แสนล้านบาท จากเดิม 3.2 แสนล้านบาท รองรับโครงการลงทุนใหม่ ไม่รวมพม่า 
นายเทวินทร์ วงศ์วานิช ประธานเจ้าหน้าที่บริหารการเงิน บริษัท ปตท. (PTT) เปิดเผยว่า ฝ่ายบริหารจะนำเสนอให้คณะกรรมการบริษัทในวันที่ 23 ธ.ค.นี้ พิจารณาเพิ่มเงินลงทุนระยะ 5 ปี (2555-2559) เป็น 4 แสนล้านบาท จากแผนระยะ 5 ปี เดิม (2554-2558) 3.2 แสนล้านบาท เงินลงทุนที่เพิ่มเพื่อรองรับการลงทุนในโครงการใหม่ๆ 
มูลค่าการลงทุนดังกล่าว ยังไม่ได้นับรวมโครงการลงทุนในพม่า ซึ่ง ปตท.ให้ความสนใจลงทุนโรงแยกก๊าซในพม่า ภายหลังบริษัท ปตท.สำรวจและผลิตปิโตรเลียม (PTTEP) มีแปลงสำรวจปิโตรเลียมในพม่า 10 แปลง




ล่าสุด PTTEP ได้รับสัมปทานการสำรวจในพม่าเพิ่มอีก 2 แปลง ในช่วงที่ติดตามนายกรัฐมนตรีเดินทางไปประเทศพม่าในช่วงก่อนหน้านี้ ซึ่งหากปริมาณก๊าซมากเพียงพอ ระดับ 200 ล้านลูกบาศก์ฟุตต่อวัน ทาง ปตท.สนใจจะลงทุนโรงแยกก๊าซ
“ประเทศพม่ามีศักยภาพในด้านพลังงานน้ำและถ่านหิน ทาง ปตท. จึงมีความสนใจและติดตามการลงทุนในพม่า รวมถึงโครงการนิคมอุตสาหกรรมทวายในพม่าจะมีการลงทุนในท่าเรือน้ำลึก ขนส่งทางถนน ขนส่งทางท่อ และทราบมาว่าจะมีรูปแบบการลงทุนเช่นเดียวกันนี้ในโครงการเซาเทิร์นซีบอร์ดของไทยด้วย ทาง ปตท.ก็ให้ความสนใจลงทุน แต่จะเป็นเรื่องเกี่ยวกับธุรกิจพลังงานในนิคมเหล่านี้” นายเทวินทร์ กล่าว
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) กล่าวถึงสาเหตุหลักที่ ปตท.สผ. เป็นผู้ชนะได้รับสัมปทานสำรวจก๊าซในพม่าอีก 2 แปลง นอกจากจะให้ข้อเสนอที่ดีต่อรัฐบาลพม่าแล้ว เหตุผลสำคัญอีกข้อ คือบริษัทมีความสัมพันธ์ที่ดีกับรัฐบาลพม่าด้วย เพราะผลงานที่ผ่านมาสามารถสำรวจแหล่งก๊าซในพม่าได้ เช่น ดานา ส่วนเอ็ม 9 ซึ่งจะเกิดขึ้นในปลายปี 2556 และจะมีการขุดเจาะสำรวจในเอ็ม 3 และเอ็ม 11 ในปี 2555 
“ในพม่าทางกลุ่ม ปตท.สนใจจะพัฒนาตลอดสายโซ่ของการผลิต โดย PTTEP จะเป็นผู้ดำเนินการพัฒนาในส่วนของต้นน้ำ ขณะที่ ปตท. จะเป็นผู้ลงทุนต่อในแง่ของโรงแยกก๊าซ” นายอนนต์ กล่าว
สำหรับในปี 2555 บริษัทได้ตั้งเป้าหมายจะมียอดปริมาณการขาย 8% จากปีนี้คาดว่าจะมีปริมาณการขายมากกว่า 2.6 แสนบาร์เรล เทียบเท่าน้ำมันดิบต่อวัน มีราคาขายผลิตภัณฑ์เฉลี่ย 56 เหรียญสหรัฐ สาเหตุที่ปีหน้าโตจะมาจากส่วนของโครงการมอนทาราและบงกช ส่วนราคาขายปี 2555 นั้นขึ้นอยู่กับราคาน้ำมันดิบด้วย